**ЛЕКЦИЯ 3**

**КЛАСИФИКАЦИЯ НА ИНФОРМАЦИОННИТЕ СИСТЕМИ ПО**

**НИВА НА УПРАВЛЕНИЕ**

Връзката на информационните системи с нивата на вземане на мениджърски решения, т.е. с йерархичното ниво на управление на организацията е особено важна. По този начин се определя предназначението на информационните системи, специфичните информационни потребности и изисквания за всяко ниво, за удовлетворяването на които са необходими определени информационни технологии. Така обособените типове информационни системи обслужват произволни функционални области на бизнеса.

Счита се, че всяка организация се състои от три нива: стратегическо, тактическо, оперативно и следните основни функционални области: продажби и маркетинг, производство, финанси, счетоводство и човешки ресурси. Всяко ниво се обслужва от определени типове информационни системи, които доставят определени услуги. По този начин се различават три основни категории:

* системи за оперативно управление
* системи за тактическо управление
* системи за стратегическо управление

Според йерархичното ниво на управление и използваните информационни технологии се обособяват следните основни групи информационни системи:

* системи, автоматизиращи офис дейностите и съвместната работа - обслужват всички нива на управление и осигуряват интегрирането на новополучените знания в бизнеса;
* системи, обработващи транзакции (TPS – Transaction Processing Systems) – обслужват операционното ниво на управление;
* управленски информационни системи (Management Information Systems)– обслужват тактическото ниво на управление;
* системи, подпомагащи вземането на решения (Decision Support Systems) - обслужват тактическото ниво на управление;
* системи, подпомагащи изпълнителния директор (Executive Support Systems)- обслужват стратегическото ниво на управление.

Тази класификация е много важна за определяне на възможностите, ролята и значението на информационните системи в организацията. Ще разгледаме основните отличителни черти на всеки един от тези типове.